Broj: 711-I-425-M-4/20-02-18

Zagreb, 31. siječnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Igora Brajdića, zamjenika gradonačelnika Grada Bjelovara,** za davanjem mišljenja Povjerenstva**,** na 76. sjednici održanoj dana 31. siječnja 2019.g., daje sljedeće:

**MIŠLJENJE**

**Sukladno odredbama ZSSI-a, nema zapreke da treća osoba, na koju je dužnosnik Igor Brajdić, zamjenik gradonačelnika Grada Bjelovara prethodno prenio vlasništvo dionica, dalje na tržištu raspolaže istim dionicama te dužnosnik nema nikakvu obvezu davanja suglasnosti za takvo raspolaganje niti takvo raspolaganje samo po sebi predstavlja za dužnosnika sukob interesa.**

Obrazloženje

Zahtjev za davanjem mišljenja Povjerenstva podnio je dužnosnik Igor Brajdić, zamjenik gradonačelnika Grada Bjelovara. U knjigama ulazne pošte zahtjev je zaprimljen pod poslovnim brojem 711-U-288-M-4/20-01-4, dana 21. siječnja 2020.g., povodom kojeg se vodi predmet broj: M-4/20.

Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Igor Brajdić obnaša dužnost zamjenika gradonačelnika Grada Bjelovara u mandatu 2017.-2021. Stoga je Igor Brajdić, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu o postupanju sukladno odredbama ZSSI-a u situaciji koju niže opisuje.

Dužnosnik navodi da je nasljedstvom iza pokojnog oca postao imatelj dionica trgovačkog društva HIDROREGULACIJA d.d. Bjelovar i to 1397 dionica, nominalne vrijednosti 400,00 HRK, koju okolnost je prijavio Povjerenstvu u podnijetom Izvješću o imovinskom stanju od 20. rujna 2018.godine, s time da je u rubrici Napomena istaknuo da je u tijeku prijenos dionica na drugu osobu.

Nadalje, navodi da je, imajući u vidu obvezu iz članka 16. stavka 1. ZSSI-a, nakon što je od Središnjeg klirinškog depozitarnog društva saznao da navedeni broj dionica predstavlja više od 0,5 % udjela u temeljnom kapitalu toga trgovačkog društva, izvršio prijenos dionica na drugu osobu Ugovorom o prijenosu dionica sa fizičkom osobom od 14. prosinca 2018. odnosno da od prosinca 2018. više nije imatelj navedenih dionica u društvu HIDROREGULACIJA d.d. Dužnosnik obrazlaže da se radi o trgovačkom društvu koje je u fazi restrukturiranja te da većina malih dioničara prodaje i prenosi svoje dionice trećim osobama, pa da je neupitno da će se ukazati i namjera za ostvarenjem prodaje i ovih 3,5 posto dionica.

Dužnosnik moli mišljenje Povjerenstva kao postupiti sukladno odredbama ZSSI-a vezano uz pitanja može li osoba na koju je prenio svoja upravljačka prava i koja je pri SKDD-u upisana kao vlasnik tih dionica, u cijelosti sa njima slobodno raspolagati na način da iste proda, založi ili učini bilo koji drugi oblik raspolaganja; ukoliko se ova osoba odluči na prodaju dionica trećim osobama da li je za takvu prodaju potrebna i njegova suglasnost; predstavlja li eventualna dobit od prodaje ovih 3,5 % dionica stjecanje imovinske koristi dužnosnika iako osobno nije stranka u postupku kupoprodaje odnosno može li biti u sukobu interesa ukoliko osoba na koju je prenio upravljačka prava realizira prodaju ovih dionica i može li, sukladno odredbama ZSSI-a i drugih zakona primiti eventualnu isplatu od prodaje ovih dionica koje su bile njegova imovina prethodno prijenosu na drugu osobu te postoji li obveza podnošenja izvješća o imovinskom stanju, pod kojom rubrikom i u kojem roku. Naposljetku dužnosnik napominje da je Povjerenstvo protiv njega pokrenulo i postupak zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva HIDROREGULACIJA d.d. na povjerenika te postavlja upit sprečava li ova okolnost bilo kakvo raspolaganje ovim dionicama.

Povjerenstvo napominje da je člankom 16. stavkom 1. ZSSI-a propisano da dužnosnik koji ima 0,5% i više dionica, odnosno udjela u vlasništvu (kapitalu) trgovačkog društva za vrijeme obnašanja javne dužnosti mora prenijeti svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. istog Zakona ili na posebno tijelo, odnosno na povjerenika koji će glede ostvarivanja članskih prava i udjela u društvu djelovati u svoje ime, a za račun dužnosnika.

Povjerenstvo napominje da je na prethodni zahtjev dužnosnika Igora Brajdića, podnesen 22. kolovoza 2018.g. dalo mišljenje od 4. rujna 2018. u predmetu M-109/18 u kojem je uputilo dužnosnika na obvezu prijave predmetnih dionica stečenih nasljeđivanjem u izvješću o imovinskom stanju, a ujedno mu je ukazalo da je, ukoliko je nasljeđivanjem postao nositeljem 0,5% ili više dionica trgovačkog društva HIDROREGULACIJA d.d., na temelju članka 16. stavka 1. ZSSI-a, dužan upravljačka prava na temelju svojih udjela u vlasništvu (temeljnom kapitalu) navedenog trgovačkog društva, za vrijeme obnašanja dužnosti, prenijeti na drugu osobu ili posebno tijelo, kao povjerenika.

Povjerenstvo je izvršilo uvid u Izvješća o imovinskom stanju dužnosnika podnesena 20. rujna 2018., od 17. prosinca 2018. i od 27. prosinca 2019. u kojima je dužnosnik prijavio stjecanje navedenih 1397 dionica trgovačkog društva HIDROREGULACIJA d.d. te sklapanje Ugovora o prijenosu dionica od 14. prosinca 2018. te prestanak vlasništva nad istima.

Uvidom u dostavljenu obavijest o stanju i promjenama na računu Igora Brajdića kod Središnjeg klirinškog depozitarnog društva d.d. utvrđeno je da je na dan 24. prosinca 2018. izvršen prijenos 1397 dionica društva HIDROREGULACIJA d.d. odnosno da od tog dana dužnosnik više nije bio imatelj (vlasnik) dionica.

Obzirom na navode dužnosnika u zahtjevu, Povjerenstvo smatra potrebnim razjasniti da se obveza prijenosa upravljačkih prava na temelju poslovnih udjela ili dionica trgovačkih društava razlikuje od prijenosa samih dionica.

Vlasništvo nad dionicama obuhvaća imovinska prava (pravo raspolaganja dionicama, pravo na udio u dobiti društva, dividendu i slično) i upravljačka prava (pravo glasa dioničara prilikom odlučivanja na glavnoj skupštini društva i slično). Prema tome, odredba članka 16. stavka 1. ZSSI-a obvezuje dužnosnika koji je vlasnik dionica da prenese samo upravljačka prava na povjerenika, a i dalje raspolaže odnosno ostvaruje imovinskim pravima. Ako dužnosnik prenese dionice odnosno vlasništvo nad istima onda je prenio sva prava nad istim dionicama, prema tome prestaje biti imateljem istih dionica pa se članak 16. stavak 1. ZSSI-a prestaje primjenjivati.

Povjerenstvo napominje da je, u razdoblju od pravomoćnosti rješenja o nasljeđivanju na temelju kojeg je dužnosnik stekao ove dionice 5. lipnja 2018. do prijenosa dionica navedenim ugovorom, dakle preko 6 mjeseci, postojala obveza prijenosa upravljačkih prava na istima, što je dužnosnik propustio učiniti te je Povjerenstvo, zbog propusta postupanja po ovoj obvezi u istom razdoblju, odlukom u predmetu broj P-296/18, na koju se dužnosnik referira u zahtjevu, pokrenulo postupak zbog moguće povrede članka 16. stavak 1. ZSSI-a.

Dužnosnik Igor Brajdić je navedenim prijenosom dionica, provedenim na temelju Ugovora od 14. prosinca 2018., prestao biti imateljem predmetnih dionica, pa je time i otklonio obvezu prijenosa upravljačkih prava na povjerenika.

Treća fizička osoba na koju je dužnosnik prenio dionice nije dužnosnik te ju ni na koji način ne obvezuju odredbe ZSSI-a, a ne postoji niti istim Zakonom propisana bilo kakovo ograničenje u raspolaganju ovim dionicama za treće osobe na koje su dužnosnici prenijeli vlasništvo svojih dionica. Postoje tek zabrane i ograničenja, propisane člankom 17. stavkom 2. i člankom 18. ZSSI-a u pogledu stupanja u poslovni odnos tijela u kojem dužnosnik obnaša dužnost s poslovnim subjektom u kojem 0,5% ili više udjela u vlasništvu ima član dužnosnikove obitelji.

Stoga, sukladno odredbama ZSSI-a, nema zapreke da treća osoba, na koju je dužnosnik Igor Brajdić prenio vlasništvo navedenih dionica, dalje na tržištu raspolaže istim dionicama te dužnosnik nema nikakvu obvezu davanja suglasnosti za takvo raspolaganje niti takvo raspolaganje samo po sebi predstavlja za dužnosnika sukob interesa.

Što se tiče pitanja primitaka sredstava od prodaje ovih dionica, iz okolnosti da je dužnosnik prenio vlasništvo nad dionicama, tada će sredstva od prodaje izravno steći njihov sadašnji vlasnik, kao prodavatelj.

U odnosu na pitanje imaju li okolnost da se protiv dužnosnika vodi navedeni postupak zbog moguće povrede odredbe članka 16. stavka 1. ZSSI-a, Povjerenstvo ukazuje da vođenje i ishod toga postupka nema pravne posljedice u vidu bilo kakvog ograničenja raspolaganja istim dionicama niti eventualno dužnosnikovo stjecanje sredstava od istih dionica po gore navedenoj osnovi, s obzirom da se taj postupak odnosi na dužnosnikov propust postupanja sukladno ZSSI-u dok su iste dionice još bile njegovo vlasništvo.

Slijedom svega navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Igor Brajdić, elektroničkom dostavom

2. Objava na internetskoj stranici Povjerenstva

3. Pismohrana